
MUITINĖS KONSULTACINIO KOMITETO POSĖDŽIO PROTOKOLAS
2026-07-10   Nr. 5BE-356

	Posėdis įvyko 2026 m. birželio 18 d. nuotoliniu būdu Microsoft Teams priemonėmis.
	
	Posėdžio pirmininkas – Juozas Šarūnas Avižienis.
	Posėdžio sekretorė – Daiva Petrokienė.
	Dalyvavo. Finansų, Užsienio reikalų, Ekonomikos ir inovacijų ministerijų, Muitinės departamento, teritorinių muitinių, Muitinės mokymo centro ir verslo atstovai (130 dalyvių). 

	DARBOTVARKĖ:
[bookmark: _Hlk210303854]	1. Muitinės departamento generalinio direktoriaus pavaduotojo, atliekančio generalinio direktoriaus funkcijas Vyganto Paigozino įžanginis žodis.
	2. Naujasis muitinės paslaugų portalas „Mano muitinė“ (pranešėja Agnė Dailydienė, Muitinės departamento Statistikos analizės skyriaus vedėja).
	3. Pokyčiai elektroninėje prekyboje: 3 eurų muito už kiekvieną mažos vertės siuntoje atsiunčiamų prekių rūšį įvedimas (pranešėjai: Arūnas Kazlauskas, Muitinės departamento Muitų politikos skyriaus vyriausiasis specialistas, Olga Golovkina, Muitinės departamento Mokesčių administravimo skyriaus vedėja, Jolita Undžytė, laikinai atliekanti Muitinės departamento Muitinės procedūrų skyriaus viršininko funkcijas).
	4. Pokyčiai Intrastato statistinių ataskaitų teikimo srityje (pranešėja Agnė Dailydienė, Muitinės departamento Statistikos analizės skyriaus vedėja).
	5. Klausimai, atsakymai, diskusijos (30 min.):
5.1. 14-oji Muitinės praktikų konferencija, vykusi Klaipėdoje 2026 m. gegužės 15 d. (Enrika Naujokė, Muitinės praktikų asociacijos vadovė);
5.2. „Apskrito stalo“ diskusijos su verslo atstovais dėl praktikos, taikomos tuomet, kai laikinojo saugojimo deklaracijoje nurodomas neteisingas prekių kodas (Juozas Šarūnas Avižienis, Muitinės departamento Muitų politikos skyriaus vedėjas);
5.3. Finansų ministerijos rengiamas 2026–2028 metų perteklinių reikalavimų verslui šalinimo priemonių planas (Juozas Šarūnas Avižienis, Muitinės departamento Muitų politikos skyriaus vedėjas);
5.4. nauja elektroninė ATA knygelių išdavimo ir įforminimo sistema eATA (Jolita Undžytė, laikinai atliekanti Muitinės departamento Muitinės procedūrų skyriaus viršininko funkcijas).

	SVARSTYTA.
[bookmark: _Hlk210737694]	Muitinės konsultacinio komiteto (toliau – MKK) posėdį pradėjo Muitinės departamento Muitų politikos skyriaus vedėjas J. Š. Avižienis, pristatė MKK posėdžio darbotvarkę, kuriai dalyviai pritarė. Pasiūlė numatyti preliminarią kito MKK posėdžio datą – 2026 m. rugsėjo mėnesį. Muitinės departamento generalinio direktoriaus pavaduotojas, atliekantis generalinio direktoriaus funkcijas Vygantas Paigozinas pasveikino visus susirinkusius, pažymėjo, kad Seime Muitinės įstatymas nebuvo priimtas, tačiau visas įdirbis dėl muitinės pertvarkos niekur nedings. Finansų ministerijos vadovybė minėjo, kad prie šio klausimo Seimas sugrįš, tikėtina jau 2026 m. rudens sesijoje.
A. Dailydienė pristatė 2026 m. gegužės mėn. pradėjusį veikti naują muitinės paslaugų portalą „Mano muitinė“, kuris sujungė iki šiol skirtingose interneto svetainėse ir informacinėse sistemose skelbtą informaciją. Portale naudotojai gali rasti struktūruotus paslaugų aprašymus su tiesioginėmis nuorodomis į paslaugas, stebėti muitinės informacinių sistemų veikimo būseną, sužinoti apie įvykusius sutrikimus ir planuojamą sistemų neveikimą bei užsiprenumeruoti aktualius pranešimus. Portalo rubrikoje „Žinių bankas“ pateikti su muitinės veikla susiję paaiškinimai, praktinės rekomendacijos, atsakymai į dažniausiai kylančius klausimus bei nuorodos į aktualius teisės aktus. Apžvelgė kokie tikslai buvo keliami kuriant naująjį portalą, kokie naudojimosi šiuo portalu privalumai verslo subjektams, muitinės darbuotojams ir kitiems muitinės paslaugų naudotojams (pristatymas pridedamas).
	A. Kazlauskas, O. Golovkina ir J. Undžytė pažymėjo, kad nuo 2026 m. liepos 1 d. Europos Sąjungoje naikinama muito lengvata mažos vertės siuntose atsiunčiamoms prekėms, kurių bendra tikroji vertė neviršija 150 eurų, ir įvedamas 3 eurų fiksuoto dydžio muitas prekėms, kurias vartotojai (privatūs asmenys) įsigyja e-prekyboje. Šis muitas bus taikomas kiekvienai mažos vertės siuntoje atsiunčiamų prekių rūšiai, kai PVM mokėjimui naudojama importo vieno langelio (IOSS) schema (PVM sumokėtas prekių pirkimo metu), taikoma speciali importo PVM deklaravimo ir mokėjimo procedūra (PVM sumoka atsiunčiamos prekių siuntos vežėjas) ir kai minėtos PVM mokėjimo schema ir procedūra netaikomos. Papasakojo kaip keisis mažos vertės siuntose atsiunčiamų prekių deklaravimo tvarka, kaip bus skaičiuojamas ir mokamas 3 eurų muitas, kokie dar pokyčiai laukia mažos vertės siuntas vežančių ir deklaruojančių verslo subjektų (pristatymai pridedami).
	Gintarė Šapalaitė (Muitinės tarpininkė, Omniva) paklausė ar būtų galima prekes, kurių Kombinuotosios nomenklatūros (KN) kodas tas pats, bet aprašymai skirtingi, aprašyti vienoje vietoje nurodant visų jų aprašymus, atskirtus kableliais, kaip leidžiama Estijoje, Suomijoje, Vengrijoje? J. Š. Avižienis pastebėjo, kad priekaištus reikėtų reikšti Europos Komisijai, kuri į prekių rūšies apibrėžtį įtraukė ir prekės aprašymą, sukeldama neaiškumų, kurių pasekmė – skirtingos Europos Sąjungos valstybių narių interpretacijos. A. Kazlauskas pažymėjo, kad prekių rūšies aprašymas turėtų atitikti įprastinį komercinį pavadinimą. Neturėtų būti nurodoma, pavyzdžiui, „kanceliarinės prekės“, nes jų yra labai įvairių ir jų tarifinis klasifikavimas skirtingas. 
	A. Dailydienė pristatė nuo 2026 m. birželio 1 d. atnaujintą duomenų apie Lietuvos prekybos su Europos Sąjungos valstybėmis narėmis srautus surinkimo ir apdorojimo sistemą IDAIS, kuri naudojama Intrastato statistinių ataskaitų teikimui. Apžvelgė, kokie tikslai buvo keliami modernizuojant IDAIS, kokie pokyčiai įvyko ir kaip jiems pasirengti turėjo ataskaitas teikiantys verslo subjektai (pristatymas pridedamas).
	E. Naujokė apžvelgė 14-ąją Muitinės praktikų konferenciją, kuri įvyko Klaipėdoje 2026 m. gegužės 15 d. (pristatymas pridedamas).
	J. Š. Avižienis apžvelgė 2026 m. balandžio 29 d. vykusias „apskrito stalo“ diskusijas su verslo atstovais dėl praktikos, taikomos tuomet, kai laikinojo saugojimo deklaracijoje nurodomas neteisingas prekių kodas. Teritorinėms muitinėms buvo išplatintas išaiškinimas, parengtas remiantis diskusijų rezultatais, todėl tikėtina, kad su tuo susijusių problemų bus mažiau.
J. Š. Avižienis taip pat pristatė priemones, priklausančias muitinės kompetencijai, kurios buvo pateiktos Finansų ministerijai ir turėtų būti įtrauktos į rengiamą 2026–2028 metų perteklinių reikalavimų verslui šalinimo priemonių planą (pristatymas pridedamas).
	J. Undžytė trumpai pristatė naują elektroninę ATA knygelių išdavimo ir įforminimo sistemą eATA (pristatymas pridedamas).



Posėdžio pirmininkas		      Juozas Šarūnas Avižienis

Posėdžio sekretorė			Daiva Petrokienė
